text: Juan Diego Flórez
  
  publiceret: 2020-05-07 19:40:09+02:00
  Juan Diego Flórez, f. 1973, peruviansk tenor, uddannet på musikkonservatoriet i Lima og 1993-96 på Curtis Institute of Music i Philadelphia, USA.
  Juan Diego Flórez' sensationelle debut fandt sted i 1996 på Rossini-festivalen i Pesaro, Italien, hvor han med kort varsel sprang ind og sang partiet som Corradino i Gioacchino Rossinis Matilde di Shabran. Samme år debuterede han på La Scala og i 2002 på Metropolitan Opera i sin glansrolle som Grev Almaviva i Rossinis Barberen i Sevilla.
  Flórez' speciale er italiensk bel canto-opera (Gioacchino Rossini, Gaetano Donizetti og Vincenzo Bellini), som han har dyrket lige siden studietiden. Han anses for at være sin generations fineste lyriske bel canto-tenor, der ubesværet frembringer stratosfærisk høje toner og virtuose koloraturer.
  Juan Diego Flórez har indsunget en del prisbelønnede cd'er med bel canto-arier og -duetter, ligesom han medvirker på dvd'er som Barberen i Sevilla, Askepot, La fille du régiment, La sonnambula og Le comte Ory. Han er et ikon i Peru og hædret med landets højeste orden.